******

***ข่าวประชาสัมพันธ์***

**“เอสซีจี” จับมือ “คอตโต้” เดินหน้าหนุน “โม-เม-เมียว” สู้ศึก LPGA 2020**

**และดัน “จีน” สู่สนามนักกอล์ฟอาชีพ**

**พร้อมชวนคนไทยร่วมเป็น “ผู้พิทักษ์ทะเล” ตามแนวทาง “SCG Circular Way”**

***กรุงเทพฯ - 6 มกราคม 2563* : “เอสซีจี” และ “คอตโต้” เดินหน้าสนับสนุนนักกอล์ฟหญิงไทย “โปรโม-โมรียา & โปรเม-เอรียา จุฑานุกาล และ โปรเมียว-ปาจรีย์ อนันต์นฤการ” ในการแข่งขัน LPGA ฤดูกาล 2020 อย่างต่อเนื่อง รวมทั้งประกาศสนับสนุน “โปรจีน-อาฒยา ฐิติกุล” ในการเป็นนักกอล์ฟอาชีพปีแรก หวังสร้างชื่อเสียงและความภาคภูมิใจในสนามระดับโลกด้วยความมุ่งมั่นและ Passion ที่เต็มเปี่ยม พร้อมชวนโปรสาวส่งต่อแรงบันดาลใจ ชวนคนไทยร่วมเป็น “ผู้พิทักษ์ทะเล” หรือ “The Sea Saver” ตามแนวทาง “SCG Circular Way”**

**นายยุทธนา เจียมตระการ ผู้ช่วยผู้จัดการใหญ่-การบริหารกลาง เอสซีจี** กล่าวว่า “เอสซีจีและคอตโต้ ภูมิใจที่ได้สนับสนุนโปรโมและโปรเมอย่างต่อเนื่องมาเป็นปีที่ 8 ในปี 2020 นี้ เพราะน้อง ๆ ทั้งสองคนเหมาะสมกับการเป็นนักกอล์ฟระดับโลกอย่างแท้จริง ด้วยความมุ่งมั่น วินัย และ Passion ที่เต็มเปี่ยม ทำให้น้อง ๆ เป็นผู้เล่นที่โดดเด่นและเป็นที่ยอมรับในสายตาแฟนกอล์ฟทั่วโลกมาโดยตลอด ขณะเดียวกัน การที่เอสซีจีให้การสนับสนุนโปรเมียวต่อเนื่องมาเป็นปีที่ 2 นั้นก็ไม่ทำให้เราผิดหวัง เพราะเห็นได้ชัดว่าโปรเมียวมีความเพียรพยายามจนสามารถก้าวข้ามความท้าทายต่าง ๆ ได้สำเร็จ คือจากการเป็นรุกกี้ แต่ยังสามารถรักษาทัวร์การ์ด LPGA เอาไว้ได้ จึงถือว่ามีผลงานที่ไม่ธรรมดาและน่าจับตามองต่อไปอย่างยิ่ง

นอกจากนี้ เอสซีจี ยังมีความยินดีที่ได้ให้การสนับสนุน “โปรจีน-อาฒยา ฐิติกุล” ในการเป็นนักกอล์ฟอาชีพปีแรกในปีนี้ เพราะโปรจีนถือเป็นนักกอล์ฟหญิงดาวรุ่งที่สามารถไปคว้าชัยจากสนามต่าง ๆ มามากมายตั้งแต่ยังเป็นนักกอล์ฟสมัครเล่น จึงเชื่อว่าการสนับสนุนของเอสซีจีจะช่วยให้โปรจีนสามารถไปสร้างชื่อเสียงในระดับโลกได้มากยิ่งขึ้นเช่นเดียวกับนักกอล์ฟสาวรุ่นพี่ทั้งสามคน

อย่างไรก็ตาม นอกจากความมุ่งมั่นกับการแข่งขันในสนามแล้ว น้อง ๆ ยังมี Passion ในการดูแลรักษาสิ่งแวดล้อมอย่างจริงจัง และสอดคล้องกับหลักเศรษฐกิจหมุนเวียน คือ รู้จักใช้ทรัพยากรธรรมชาติอย่างรู้คุณค่า ซึ่งน้อง ๆ ได้แสดงออกในการดำเนินชีวิตประจำวันตามแนวทาง SCG Circular Way คือ “ใช้ให้คุ้ม แยกให้เป็น ทิ้งให้ถูก” และหมุนเวียนทรัพยากรกลับมาใช้ใหม่ เอสซีจี จึงร่วมกับ กรมทรัพยากรทางทะเลและชายฝั่ง (ทช.) เพื่อชวนน้อง ๆ มาร่วมรณรงค์ในโครงการ “The Sea Saver” หรือ “ผู้พิทักษ์ทะเล” โดยมุ่งกระตุ้นให้คนไทยและแฟนกอล์ฟทั่วโลกได้ตระหนักถึงปัญหาสิ่งแวดล้อมและทรัพยากรธรรมชาติ โดยเฉพาะทรัพยากรธรรมชาติทางทะเลที่ได้รับผลกระทบจากปัญหาขยะและการขาดการฟื้นฟูดูแลอย่างจริงจัง

สุดท้ายนี้ เอสซีจีและคอตโต้ ก็ขอเป็นกำลังใจให้น้อง ๆ ทั้งกับการทำสิ่งดี ๆ เพื่อโลกของเรา และการทำภารกิจอันยิ่งใหญ่ นั่นคือการเป็นตัวแทนประเทศไทยไปสร้างชื่อเสียงในการแข่งขันระดับโลกด้วย”

ด้าน **โปรเม-เอรียา จุฑานุกาล** กล่าวว่า “เมและโมขอขอบคุณเอสซีจีและคอตโต้ที่อยู่กับเรามาตั้งแต่เริ่มต้นเล่นกอล์ฟใน LPGA สำหรับโมที่เล่นมาแล้ว 7 ปี ส่วนเมก็เล่นมาแล้ว 5 ปี ตั้งแต่วันที่เราไม่มีใคร เอสซีจีและคอตโต้ก็อยู่ข้างเรา ช่วยเหลือดูแลเราในเรื่องต่าง ๆ มาตลอด ซึ่งในฐานะนักกีฬา เมเชื่อว่าทุกคนมีเป้าหมายเหมือนกันนั่นคือชัยชนะที่จะนำทุกสิ่งทุกอย่างมาให้ แต่ตอนนี้เมไม่ได้มองว่า ความสำเร็จคือการได้แชมป์ การเป็นมือหนึ่งของโลก หรือการมีรายได้เยอะ ๆ อย่างเดียวอีกต่อไป เพราะแค่ได้ทำตามเป้าหมายที่อยากเล่นกอล์ฟเพื่อเลี้ยงดูพ่อแม่และตัวเอง รวมทั้งได้ทำในสิ่งที่รักจนมีวันนี้ได้ก็เพียงพอแล้ว”

ขณะที่ **โปรโม-โมรียา จุฑานุกาล** กล่าวว่า “คนอาจมองว่าปีที่ผ่านมาเราไม่ประสบความสำเร็จ เพราะโมกับเมไม่ได้แชมป์เลย แต่โมอยากบอกว่าการคว้าแชมป์แต่ละรายการเป็นเรื่องยากมากและทุกอย่างต้องลงตัว และการที่เราไม่ได้แชมป์ ก็ไม่ได้หมายความว่าการเล่นของเราตกหรือไม่ดี แต่เพราะคนอื่นทำได้ดีมากขึ้น ซึ่งมันก็เป็นแรงผลักดันให้เราพยายามทำผลงานให้ดีขึ้น และเราสองคนยังต้องการเห็นความสำเร็จเหมือนเดิม แต่ตั้งใจว่าจะไม่กดดันตัวเองจนเกินไป เพราะจะเป็นผลเสียมากกว่า”

สำหรับ **โปรเมียว-ปาจรีย์ อนันต์นฤการ** กล่าวว่า “ในฐานะรุกกี้ เมียวตั้งเป้าในปีที่ผ่านมาว่าจะเล่นให้ดีที่สุด เพื่อเรียนรู้และเก็บเกี่ยวประสบการณ์ให้ได้มากที่สุด ซึ่งก็ต้องถือว่าเราทำได้ตามเป้า คือได้ทัวร์การ์ดเพื่อเล่นต่อใน LPGA โดยในปี 2020 นี้ เมียวจะวางแผนโปรแกรมแข่งขันให้เหมาะสม เพื่อจะได้มีเวลาซ้อมและพัฒนาตัวเองให้ดียิ่งขึ้น และเมียวต้องขอขอบคุณเอสซีจีที่ให้การสนับสนุน และขอขอบคุณพี่โม พี่เม ที่ให้คำแนะนำดี ๆ มาโดยตลอด ทำให้เมียวมีกำลังใจและไม่รู้สึกกดดันในการเล่น”

ส่วน **โปรจีน-อาฒยา ฐิติกุล** กล่าวว่า “สาเหตุที่ทำให้จีนตัดสินใจเทิร์นโปร เพราะอยากออกไปหาความท้าทายใหม่ ๆ หลังจากเป็นมือสมัครเล่นมาหลายปีและชนะในรายการใหญ่ ๆ มาพอสมควรแล้ว ซึ่งการได้เทิร์นโปรในปีนี้ก็รู้สึกตื่นเต้น รวมทั้งรู้สึกว่าเรายังต้องเรียนรู้และปรับตัวกับสถานะที่เปลี่ยนแปลงไปคือการเป็นมืออาชีพมากขึ้น เลยตั้งใจว่าจะต้องฝึกซ้อมช็อตต่าง ๆ และเสริมความแข็งแรงของร่ายกายให้มากขึ้น เพื่อจะได้รับมือกับสถานการณ์ในสนามได้ดีขึ้น ต้องขอขอบคุณพี่ ๆ ทั้งพี่โม พี่เม พี่เมียว ที่คอยแนะนำเรื่องต่าง ๆ จากประสบการณ์ของพี่ ๆ ที่สำคัญคือขอขอบคุณเอสซีจีมาก ๆ ที่ให้การสนับสนุนจีน”

สำหรับการเข้าร่วมโครงการ **“The Sea Saver”** หรือ **“ผู้พิทักษ์ทะเล”** นั้น **โปรโม-โมรียา** ให้ความเห็นว่า “ทุกวันนี้คนใช้ประโยชน์จากทรัพยากรธรรมชาติกันเต็มที่ และปล่อยให้กลายเป็นขยะทั้ง ๆ ที่ยังไม่ได้ใช้ให้คุ้มที่สุดหรือนำไปหมุนเวียนใช้ใหม่ ที่น่าเศร้ากว่านั้นคือขยะที่ทิ้งหรือหล่นไปในแหล่งน้ำยังส่งผลกระทบต่อสัตว์ทะเล จนสร้างความสูญเสียแก่ระบบนิเวศมากมาย โมจึงอยากชวนทุกคนมาช่วยกันเป็นผู้พิทักษ์ทะเล เพราะปัญหาขยะในทะเลแก้ได้ที่บนบกโดยเริ่มง่าย ๆ ที่ตัวเราเอง แค่ทิ้งขยะให้ถูกที่ ในถังที่มิดชิด และไม่ปล่อยให้ขยะหลุดร่วงลงแหล่งน้ำจนไหลไปสู่ทะเลได้ โมเชื่อว่าถ้าพวกเราช่วยกัน จะทำให้ปัญหาเหล่านี้หมดไปได้แน่นอน”

ส่วน **โปรเม-เอรียา** กล่าวว่า “เมเป็นคนรักทะเลและเชื่อว่าหลายคนก็รักทะเลเช่นเดียวกับเม เลยอยากชวนทุกคนมาร่วมกันแสดงออกถึงความรัก โดยมีส่วนร่วมในกิจกรรมพิทักษ์ทะเลที่เอสซีจี และ ทช. ได้ชวนพี่โม เม เมียวไปร่วมทำ ซึ่งมีทั้งกิจกรรมที่ช่วยปกป้องทะเล เช่น เก็บขยะชายหาด ตักขยะออกจากทุ่นกักขยะที่วางไว้บริเวณปากแม่น้ำ และกิจกรรมที่ช่วยฟื้นฟูทะเล เช่น นำฝาขวดพลาสติกหรือถุงพลาสติกจากขยะที่คัดแยกมา กลับไปหมุนเวียนเป็นส่วนประกอบทำบ้านปลารีไซเคิล แล้วนำไปวางในทะเล เพื่อช่วยคืนสมดุลระบบนิเวศชายฝั่ง หรือจะช่วยกันปลูกหญ้าทะเลและป่าโกงกาง เพื่อสร้างความอุดมสมบูรณ์ให้ท้องทะเลและเป็นแหล่งอาหารให้สัตว์ทะเลก็ได้ ถ้ามีโอกาส เมอยากชวนทุกคนมาร่วมกันทำกิจกรรมดี ๆ เหล่านี้เพื่อให้ทะเลที่เรารักคงความสวยงามแบบที่เราอยากเห็นตลอดไป”

และ **โปรเมียว-ปาจรีย์** กล่าวเพิ่มเติมว่า “ที่ผ่านมา เมียวได้มีโอกาสไปร่วมกิจกรรมพิทักษ์ทะเลกับพี่โมและพี่เมแล้ว จึงรู้สึกดีใจที่ได้ร่วมเป็นผู้พิทักษ์ทะเล และที่สำคัญคือรู้สึกได้ถึงพลังของทุกคนที่มีใจมุ่งมั่นมาร่วมกันทำสิ่งดี ๆ เมียวเชื่อว่าการดูแลรักษาทะเลจะทำคนเดียวไม่ได้แน่นอน เลยอยากชวนทุกคนลุกขึ้นมาช่วยกันแสดงพลัง จะเริ่มง่าย ๆ ที่ตัวเราโดยทิ้งขยะให้ถูกที่และไม่ทิ้งลงแหล่งน้ำ หรือหาเวลาไปร่วมทำกิจกรรมปกป้องและฟื้นฟูทะเลแบบพวกเราก็ได้ เพราะเป็นหน้าที่ของทุกคนที่จะต้องช่วยกันดูแลรักษาทรัพยากรธรรมชาติให้ลูกหลานของเราได้มีใช้ในวันข้างหน้า”

ท้ายสุดทั้ง 4 โปรสาวก็ต่างกล่าวเป็นเสียงเดียวกันถึงเป้าหมายสำหรับการแข่งขันกอล์ฟอาชีพในฤดูกาล 2020 ว่า “มุ่งมั่นจะทำผลงานให้ดีที่สุด แต่จะพยายามไม่กดดันตัวเอง และเล่นกอล์ฟอย่างมีความสุข ซึ่งแม้จะเป็นเรื่องที่ท้าทาย แต่อยากให้คนไทยทุกคนช่วยติดตามและเป็นกำลังใจให้พวกเราต่อไป”

**ผู้สนใจสามารถติดตามข่าวสารเกี่ยวกับกิจกรรมด้านกีฬาของเอสซีจีได้ที่ Facebook: SCG Sports หรือติดตามข่าวสารอื่น ๆ ของเอสซีจีได้ที่** [**http://scgnewschannel.com**](http://scgnewschannel.com) **/ Facebook: scgnewschannel / Twitter: @scgnewschannel และ Line@: @scgnewschannel**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*